אבן ברשות השידור, 2010
**גאולה אבן-סער** (נולדה ב-15 ביוני 1972) היא עיתונאית, אשת רדיו וטלוויזיה ישראלית. הגישה את ״בוקר טוב ישראל״, ו״יומן״ בערוץ הראשון. אחרי סגירת רשות השידור, עברה למחליפו תאגיד השידור, והגישה בערוץ כאן 11 את "חדשות הערב" ו"ערב ערב" ואת "השבוע עם גאולה". לקראת הבחירות לכנסת ה-25, עזבה את תאגיד השידור, ועברה לערוץ רשת 13 שם הגישה עד נובמבר 2023 את התוכנית העולם הבוקר ושומרי הסף.

ביוגרפיה
--------

נולדה בשם **גאולה אבן** בחיפה שבישראל, להורים שעלו מווילנה שבליטא. אמה הייתה בהריון בדרכה לישראל וכך, אבן נולדה זמן קצר לאחר עלייתם כבתם הבכורה. באותה עת, אביה מיכאל החל ללמוד בפקולטה לרפואה של הטכניון והיה לפסיכיאטר. כעבור מספר שנים האב מצא עבודה בבית חולים לתשושי הנפש אברבנאל, וכשגאולה הייתה בת שש, המשפחה עברה להתגורר בבת ים, שם גדלה. אמה פנינה עבדה כאחות פסיכיאטרית.

את שירותה הצבאי עשתה אבן בגלי צה"ל, שם שימשה כתבת ומגישת תוכניות אקטואליה.

קריירה
------

### כעיתונאית

ב-1993 החלה לעבוד בערוץ הראשון והגישה יחד עם דניאל פאר את התוכנית "בוקר טוב ישראל". באוקטובר 1997, עם פרישתו הראשונה של חיים יבין מהערוץ הראשון, נבחרה גאולה אבן לשדר את מהדורת "מבט לחדשות", בגיל 25 בלבד. כשיבין הוחזר לערוץ להגיש את המהדורה, נדחקה מהתפקיד ועברה להגיש את התוכנית "ערב חדש" במסגרת שידורי הטלוויזיה החינוכית. לאחר מכן הגישה את "יומן" – מהדורת החדשות המורחבת בימי שישי. במקביל, הגישה לסירוגין תוכניות אקטואליה שונות בערוץ הראשון, וכן, תוכניות רדיו שונות בגלי צה"ל ובקול ישראל.

באוגוסט 2007, לאחר פרישתו הסופית של חיים יבין, נבחרה שוב להגיש את מהדורת "מבט לחדשות", אך בסופו של דבר, לאחר משא ומתן עם הנהלת רשות השידור ומחלוקת על רקע כספי, ויתרה על התפקיד.

את "יומן" הגישה במשך שש שנים, עד 15 באוגוסט 2008, עת בחרה לסיים תפקיד זה, אולם להישאר בערוץ הראשון לפרויקטים אחרים. אבן נבחרה להגיש את התוכנית "הערב עם גאולה אבן".

בעבודתה היא זכתה לשבחים מצד מבקרים על הגשה מקצועית נטולת פניות, לצד אחרים שהעלו ביקורת על הטיה פוליטית בתפקידה כמגישת חדשות.

בין השנים 2012–2014 הגישה מדי ערב אחרי "מבט" את "המוסף", תוכנית ראיונות יומית בת חצי שעה. בעקבות קבלת "חוק השידור הציבורי" ביולי 2014, המורה על פירוק רשות השידור, נערכו שינויים במערך שידורי האקטואליה. בכללם הוקדם "המוסף" לפני "מבט" והפך לתוכנית בת שעה. בספטמבר 2014, בעקבות עימות בין אבן לבין מנהלת חטיבת החדשות בערוץ הראשון, אילה חסון, על רקע מגבלות שהוטלו עליה, הקשורות להיותה של אבן נשואה לשר הפנים, גדעון סער, הושעתה אבן מהגשת התוכנית. כעבור כמה ימים בוטלה השעייתה, לאחר התפטרות בעלה מתפקיד שר הפנים והודעתו על סיום פעילותו הפוליטית.

ב-15 בנובמבר 2016 הצטרפה אבן לתאגיד השידור הציבורי. ב-20 במרץ 2017 הודיע תאגיד השידור הציבורי כי אבן תהיה מגישת המהדורה המרכזית של הערוץ.

ב-9 במאי 2017, חמישה ימים לפני סגירת הערוץ הראשון, הודיעה אבן-סער בדמעות בתוכניתה "המוסף", שכונס הנכסים הרשמי של רשות השידור, עו"ד דוד האן, הודיע על סיום שידורי האקטואליה והחדשות של רשות השידור מוקדם מהצפוי.

ב-15 במאי 2017 החלה לשדר את מהדורת החדשות המרכזית של "כאן 11" בתאגיד השידור הישראלי, עד פרישתה מהתפקיד ב-24 בדצמבר 2018.

ב-25 במאי 2017 החלה לשדר תוכנית שבועית בת שעתיים בתחנת הרדיו כאן ב'.

ב-24 בדצמבר 2018 הודיעה אבן בשידור חי על פרישתה מהגשת "חדשות הערב", מהדורת החדשות המרכזית של ערוץ כאן 11. החלטתה נבעה מכוונתו של בעלה, גדעון סער, להתמודד על מקום ברשימת "הליכוד" בבחירות לכנסת העשרים ואחת.

במאי 2019 החלה להגיש את תוכנית התרבות "גאולה ולונדון" בכאן 11, יחד עם ירון לונדון, אך שידורה הסתיים לאחר פחות משנה. ב-27 בפברואר 2020 שודרה התוכנית האחרונה.

בדצמבר 2019 הודיעה על פרישה זמנית מהגשה בטלוויזיה, בעקבות התמודדות בעלה גדעון סער בפריימריז לראשות מפלגת הליכוד.

ב-30 באוגוסט 2020 החלה להגיש את תוכנית האקטואליה "ערב ערב", בכאן 11.

בדצמבר 2020 החליפה אבן-סער את הילה קורח בהגשת תוכנית המדע והמחקר לילדים ונוער "גלילאו", בכאן חינוכית.

בפברואר 2021 יצאה לחופשה ללא תשלום מהתאגיד, לאור הקרבה לבחירות לכנסת העשרים וארבע, בשל התמודדותו בבחירות של בעלה גדעון סער, בראש מפלגת "תקווה חדשה". זאת לאחר שמספר חודשים שהגישה את "ערב ערב", אך הוחלט כי לא תגיש או תעסוק בעניינים פוליטיים הנוגעים לבעלה. בחודש אוקטובר באותה שנה החלה להגיש את "השבוע עם גאולה", במקומו של ירון דקל בשל בחירתו של דקל כנציג הסוכנות היהודית בקנדה.

ביולי 2022 הוחלט בתאגיד שתחדל מלהגיש עוד את תוכנית "השבוע" למשך תקופת הבחירות לכנסת העשרים וחמש – וזאת עקב ניגוד עניינים מנישואיה לפוליטיקאי, גדעון סער. לאחר ימים ספורים, אולצה אבן-סער לעזוב את התאגיד ואת ערוצי כאן מטעמו, וזאת לאחר כ-3 עשורים כשקודם לכן הגישה ברשות השידור ולאחר מכן במחליפו תאגיד השידור.

בינואר 2023 החלה להגיש את התוכנית "העולם הבוקר" ברשת 13, אך פחות משנה אחרי, ב-20 בנובמבר 2023 התפטרה אבן-סער מהגשת התכנית. 

ביוני 2023 החלה להגיש גם את "שומרי הסף" בערוץ רשת 13, אך כחודשיים לאחר מכן – באוגוסט אותה שנה פרשה מהגשתה.

בפברואר 2024 פורסם כי אבן-סער תשתתף בעונה השלישית של התוכנית "רוקדים עם כוכבים" המשודרת בקשת 12.

חיים אישיים
-----------

אבן-סער הייתה נשואה במשך כ-20 שנה לעמית אוברקוביץ' (בנו של נשיא איגוד "הפועל" המנוח, יורם אוברקוביץ'), שהיה בן זוגה עוד בתקופת שירותה הצבאי. להם שלושה ילדים משותפים. בראיון עם סמדר שיר בידיעות אחרונות באוקטובר 2016 ובראיונות נוספים, סיפרה כי בתה הבכורה נולדה חירשת ועברה ניתוח באוזן להתקנת שתל שבלול.

בשנת 2012 התגרשה, וזמן מה לאחר מכן הכירה את הפוליטיקאי גדעון סער. השניים נישאו ב-2013 עם תחילת הקדנציה שלו כשר הפנים וכחבר כנסת ולהם בן משותף שנולד ב-2013, ובת משותפת שנולדה ב-2016. לסער גם שתי בנות מנישואיו הראשונים – ביניהן השחקנית, אלונה סער. השניים מתגוררים בתל אביב.

קישורים חיצוניים
----------------

ויקישיתוף מדיה וקבצים בנושא **גאולה אבן-סער** בוויקישיתוף
* גאולה אבן-סער, ברשת החברתית אקס (טוויטר)
* גאולה אבן-סער, בלקסיקון "העין השביעית" לתקשורת ועיתונות
* אור ברנע, אבן מתגלגלת, באתר ynet, 19 במאי 2008
* לירון שמם, ‏הו, גאולה, באתר ‏מאקו‏, 20 בדצמבר 2012
* אתר למנויים בלבד חגי עמית, הרי החדשות, וסער תחילה | השילוב בין גדעון סער לגאולה אבן יכול להגיע עד לבית רה"מ, באתר TheMarker‏, 4 בספטמבר 2014
* אתר למנויים בלבד שחר אטואן, איך הפכה גאולה אבן מ"סדין אדום לפוליטיקאים" לאשה באדום, באתר הארץ, 5 באוקטובר 2014
* אתר למנויים בלבד ניב הדס, געגועים לטלוויזיה איכותית: כשגאולה אבן ויעל שטרנהל נפגשו באולפן, באתר הארץ, 13 במרץ 2015
* דינה חלוץ, גאולה אבן-סער: "פעם אחר פעם סומנתי כמגישה שעדיף שלא תשדר", באתר ynet, 27 בדצמבר 2015
* אתר למנויים בלבד סמדר שיר, "חדר לידה הוא המקום שבו אני מרגישה הכי שווה", באתר "ידיעות אחרונות", 23 באוקטובר 2016
* דליה בן ארי, המגישה הטובה: ריאיון מיוחד עם גאולה אבן-סער, באתר את, 3 במאי 2017
* נועה פרייס‏, הדמעות של גאולה אבן הגיעו עד ל-BBC ולדיילי מייל, באתר וואלה!‏, 11 במאי 2017
* אתר למנויים בלבד אמירה לם, רז שכניק, "אנחנו לא מ־פ־ח־דים", באתר "ידיעות אחרונות", 20 בדצמבר 2019
* אתר למנויים בלבד רז שכניק, המגישה הטובה, באתר "ידיעות אחרונות", 14 במאי 2019
* פגישה עם רוני קובן עונה 8 | גאולה אבן

הערות שוליים
------------

1. 1 2  רן בוקר, גאולה אבן עוזבת את התוכנית "שומרי הסף", באתר ynet, 8 באוגוסט 2023
2. 1 2 3  לפי דבריה של אבן בראיון למוטי רייף בתוכניתו "ללא פילטרים" (בעונה השלישית), רשת 13, 12 במרץ 2023
3. ↑  דליה בן ארי, המגישה הטובה: ריאיון מיוחד עם גאולה אבן-סער, באתר את, 3 במאי 2017
4. ↑  מירב קריסטל, "אני לא משאירה אדמה חרוכה", באתר ynet, 4 באוגוסט 2008
5. ↑  אלון עידן, עכבר העיר אונליין, כמה טוב שגאולה אבן עדיין נמצאת בערוץ הראשון, באתר הארץ, 5 באוגוסט 2010
6. ↑  הגיע זמן הגאולה, באתר האגודה לזכות הציבור לדעת, 11 בינואר 2008
7. ↑  רן בוקר, גאולה אבן מצטרפת לתאגיד השידור, באתר ynet, 15 בנובמבר 2016
8. ↑  רן בוקר, גאולה אבן-סער תגיש את המהדורה המרכזית בתאגיד, באתר ynet, 20 במרץ 2017
9. ↑  שחר אילן, אביב גוטר וליאור גוטמן, מהדורת מבט שודרה הערב בפעם האחרונה; צפו: גאולה אבן פורצת בבכי בשידור, באתר כלכליסט, 9 במאי 2017
10. ↑  רן בוקר, בשידור חי: גאולה אבן הודיעה על פרישתה מהגשת החדשות, באתר ynet, 24 בדצמבר 2018
11. ↑  סרטונים אלכסנדר כץ, עם הקדמת הבחירות: גאולה אבן פרשה בשידור מהגשת החדשות, באתר אייס, 24 בדצמבר 2018  
נירית אנדרמן, לאחר הקדמת הבחירות: גאולה אבן-סער הודיעה על פרישה מהגשת מהדורת חדשות כאן, באתר הארץ, 24 בדצמבר 2018
12. ↑  שגיא בן נון‏, אחרי 8 חודשים בלבד: התכנית "גאולה ולונדון" יורדת מהמסך, באתר וואלה!‏, 13 בינואר 2020  
תוכניתם של גאולה אבן וירון לונדון יורדת מהמסך, באתר מעריב אונליין, 13 בינואר 2020
13. ↑  סרטונים גאולה ולונדון - 27 בפברואר 2020, באתר כאן - תאגיד השידור הישראלי
14. ↑  סרטונים גאולה אבן סער: "אנחנו חווים הסתה מטורפת – משתוללים נגד גדעון והמשפחה שלי", באתר ‏מאקו‏, 15 בדצמבר 2019
15. ↑  רן בוקר, במקום הילה קורח: גאולה אבן תנחה את "גלילאו" בחינוכית, באתר ynet, 13 בפברואר 2020
16. ↑  שגיא בן נון‏, בגלל התמודדות בעלה לכנסת: גאולה אבן תצא לחל"ת מהתאגיד, באתר וואלה!‏, 2 בפברואר 2021
17. ↑  ענת ביין-לובוביץ', ‏גאולה אבן תמשיך להנחות ב"כאן", אך לא תעסוק בנושאי גדעון סער, באתר גלובס, 8 בדצמבר 2020
18. ↑  אתר למנויים בלבד יסמין לוי, "השבוע עם גאולה אבן־סער": ללכת עם גדעון ולהרגיש בלי, באתר הארץ, 16 באוקטובר 2021
19. ↑  אתר למנויים בלבד עידו דוד כהן, בגלל הבחירות: גאולה אבן־סער תפסיק להגיש את "השבוע", באתר הארץ, 21 ביולי 2022
20. ↑  רן בוקר, גאולה אבן התפטרה מהתאגיד: ״כל אישה היא לא הגבר שהיא נשואה לו״, באתר ynet, 31 ביולי 2022
21. ↑   ציוץ של גאולה אבן-סער ברשת החברתית אקס (טוויטר), 7 בנובמבר 2022
22. ↑    
שגיאות פרמטריות בתבנית:ישראל היום   
פרמטרים [ תאריך ] לא מופיעים בהגדרת התבנית גאולה אבן התפטרה מתוכנית הבוקר של רשת 13, באתר ישראל היום
23. ↑  גאולה אבן נפרדת בשידור חי מחדשות הבוקר, באתר ישראל היום
24. ↑  רן בוקר, אחרי שעזבה את רשת: גאולה אבן-סער מצטרפת ל"רוקדים עם כוכבים", באתר ynet, 25 בפברואר 2024
25. ↑  סרטונים דרור גלוברמן, ‏צפו: גאולה אבן וגדעון סער מחוייכים מתמיד בראיון מהקיץ האחרון, באתר ‏מאקו‏, 18 בדצמבר 2012
26. ↑  איי דו: גדעון סער וגאולה אבן נשואים, באתר וואלה!‏, 16 במאי 2013
27. ↑  יוני פרוים, משדר חגיגי לדוד יש אחות: גאולה אבן סער ילדה הלילה בת, באתר ynet, 16 בנובמבר 2016